《大司农李葵孺先生得请赐乘传归粤赋此以祖其行 其二》
明代·梁亭表

徵输繁苦赐閒归，仙仗朝辞意未违。昼漏香烟随远骑，春明雨露滴初衣。

封题入梦悬倾藿，屯戍关情忆采薇。栗里不知休沐罢，西畴农计尚依依。

作者简介：梁亭表（一五七八 — 一六四四），字无畸，号昔莪。顺德人。明神宗万历三十四年（一六〇六）举人。初授大埔教谕，寻擢国子监助教，迁吏部司务，历兵部武库司员外郎，出知南安府。治行第一，擢南京兵备，兼抚蛮副使。诏传而卒，年六十七。有《昔莪集》等。清康熙《顺德县志》卷八、道光《广东通志》卷二八三有传。